**Lærervejledning til undervisningsforløbet:**

**Labels**

**Carl Nielsen Museet, Museum Odense**

**Målgruppe:** Udskoling

**Varighed:** 90 minutter

**Fag:** Musik, samfundsfag og dansk

**Max deltagere:** 30

**Pris:** Gratis i skoleåret 2023/2024 (finansieret af Carl Nielsen og Anne Marie Carl Nielsens Legat)

Formålet med forløbet er, at eleverne gennem refleksion, filosofisk dialog og øvelser oplever sammenhæng mellem komponisten Carl Nielsen, musikkens verden og deres eget liv.

Forløbet underbygger at:

* Eleven har et kendskab til Carl Nielsen som kunstner og menneske.
* Eleven kan reflektere over musikken som sprog og følelsesudtryk.

Musik

* Eleven kan forholde sig kvalificeret og nuanceret til musikoplevelser.
* Eleven har viden om træk ved musik fra forskellige musikhistoriske perioder og kulturer.
* Eleven har viden om grundelementer i musik.
* Eleven kan forholde sig nuanceret til musiks funktion og betydning i medier.
* Eleven kan deltage opmærksomt i sang.

Dansk

* Elevens indlevelsesevne og æstetiske, etiske og historiske forståelse fremmes.
* Eleven kan deltage aktivt, åbent og analytisk i dialog.

Samfundsfag

* Eleven har kendskab til menneskers sociale kategorisering

**Før I besøger Carl Nielsen Museet**

Undervisningsforløbet kræver ingen forberedelse. Når I besøger Carl Nielsen Museet, tager én af vores formidlere sig af godt af hele gruppen fra start til slut. Carl Nielsen Museet er et spændende museum, som handler om musik og mennesker, og det samme gør vores undervisningsforløb. I undervisningen inviterer vi eleverne ind i Carl Nielsens mærkelige, smukke og legende univers. Derfor er det en fordel, hvis eleverne ikke kender til konkrete elementer fra undervisningsforløbet på forhånd. Ønsker I alligevel at åbne op for emnet sammen med eleverne inden besøget, kan det med fordel være med åbne, undrende spørgsmål som:

* Hvad definerer et museum?
* Hvad bør man forvente af et museum?
* Hvad er det første, I tænker på, når I hører navnet ”Carl Nielsen”?
* Hvad er musik for jer?

I Carl Nielsen Undervisning garanterer vi, at svarerne på spørgsmål som disse vil være flere og mere nuancerede efter besøget.

**Under besøget**

I undervisningsforløbet veksler formidleren imellem flere former for vidensdeling og læring. I nogle dele af forløbet skal eleverne primært lytte til formidleren, imens andre dele af forløbet består af åbne dialoger og en fælles søgen, undren og udforskning. Her er det vigtigt, at elevernes umiddelbare svar og tanker får plads. Formidleren styrer dialogen og sikrer, at alle elever bliver hørt, og at forløbet skrider fremad.

Formidleren vil være tydelig overfor eleverne og dig i de enkelte situationer, omkring hvorvidt eleverne skal lytte, deltage eller arbejde på egen hånd. Spørg formidleren, hvis du er i tvivl om din rolle undervejs.

**Selve undervisningsforløbet**

Når eleverne ankommer, bliver de introduceret til Carl Nielsen og det, der skal foregå under besøget. Besøget består af både fortællinger, dialog og øvelser, som alt sammen foregår i udstillingen.

**Din rolle?**

Under besøget er din rolle at hjælpe formidleren med at holde ro i klassen på en venlig måde. Derudover skal du blot være medoplevende og nysgerrig sammen med eleverne.

Vi glæder os til at se jer og ønsker jer god fornøjelse.